text: Hvalens død er bagerens brød
  18 februar 2014 kl. 17.32
  De to kaskelothvaler har trukket enorme mængder folk til Henne Strand. Det har skæppet i kassen hos den lokale bager.
  Mandag blev der bagt ekstra kager, fastelavnsboler og brød, men alligevel måtte de melde udsolgt. Søndag løb bageren tør for kakao, flødeskum og belgiske vafler.
  - Vi har haft meget meget travlt. Både inde i butikken og på gaden har der været sort af mennesker, siger butiksassistent I Købmand Hansens Cafe og Bageri Pamela Schröeter til TV SYD.
  Kunderne har taget den ekstra ventetid pænt, og selvom bageren er vant til mange kunder i højsæsonen, har det her været anderledes.
  - I højsæsonen er vi jo forberedte på, hvornår der kommer mange mennesker. De seneste par dage her har været meget kaotiske, siger butiksassistent Pamela Schröeter til TV SYD.
  